Clemens Episcopus servus servorum Dei ad perpetuam rei memoriam. Apostolicæ Sedis providentia circunspecta nonnunquam gesta per eam revocat et immutat prout varietatibus temporum et commoditatibus subditorum id conspicit salubriter et utiliter expedire. Dudum siquidem dilecto filio Iacobo Abbati Monasterii Cluniacensis Matisconensis Diœcesis uniendi et incorporandi auctoritate Apostolica cum consilio venerabilis fratris nostri Petri Archiepiscopi Arelatensis Camerarii nostri Monasterio S. Martialis Avenionensis dicti Ordinis tot Prioratus seu alia beneficia Ecclesiastica dicti Ordinis quod eorum fructus, redditus et proventus mille florenorum auri valorem annuum non excederent annuatim per meas litteras concessimus facultatem, et deinde sicut exhibita nobis nuper pro parte dicti Abbatis petitio continebat, idem Abbas Prioratum de Tincto dicti Ordinis Viennensis Diœcesis dicto Monasterio S. Martialis ipsius Petri Archiepiscopi accedente consilio hujusmodi vigore dictarum litterarum univit et etiam incorporavit et subsequenter nos unionem et incorporationem hujusmodi ex certis causis revocantes eumdem prioratum mensæ Abbatiali Monasterii sancti Ruffi extra muros Valentinenses Ordinis sancti Augustini univimus et incorporavimus. Nos igitur certis ex causis ad hoc moti pariter et inducti unionem et incorporationem hujusmodi de dicto prioratu de Tincto eidem mensæ Abbatiali per nos ut præmittitur factas et quæcunque inde secuta Authoritate prædicta ex certa scientia penitus revocamus, cassamus, irritamus, annullamus et nullius esse decernimus roboris vel momenti et insuper unionem et incorporationem prædictas de dicto prioratu quem nuper venerabilis frater M. Anglicus Episcopus Albanensis tunc eumdem Prioratum ex concessione et dispensatione Apostolicæ Sedis obtinens manibus nostris resignavit per eumdem Abbatem factus, ut præfertur, et quęcunque inde secuta in eo statu in quo erant ante revocationem, unionem et incorporationem hujusmodi per vos ut præmittitur factas eadem Authoritate reducimus per præsentes, ac unionem hujusmodi de dicto Prioratu eidem Monasterio sancti Martialis ut præfertur factum, effectum sortiri volumus et etiam ordinamus decernentes ex nunc irritum et inane quidquid in contrarium à quoquam quavis Authoritate scienter vel ignoranter contigerit attentari, constitutionibus Apostolicis ac statutis et consuetudinibus Monasteriorum et ordinum prædictorum contrariis, juramento confirmatione Apostolica vel quacunque firmitate alia roboratis non obstantibus quibuscunque. Nulli ergo omnino hominum liceat hanc paginam nostræ revocationis, cassationis, irritationis, annullationis, reductionis, voluntatis, ordinationis ac constitutionis infringere, vel ei ausu temeratio contraire. Si quis autem hoc attentare præsumpserit indignationem omnipotentis Dei et beatorum Petri et Pauli Apostolorum ejus se noverit incursurum. Datum Avenione duodecimo Kalend. Octobris Pontificatus nostri anno quarto. Et Bullata Bulla plumbea impendente cum filis sericis crocei et rubei colorum cum hac inscriptione S. Petrus S. Paulus, Clemens Papa VII.